Rozprávková opera, politická dráma podľa skutočnej udalosti, príbehy o láske aj o vojne, to všetko prinesie divadelný týždeň.
BRATISLAVA. Na sklonku divadelnej sezóny pripravila VŠMU už 18. ročník festivalu študentských divadiel, ktorý prinesie výber toho najzaujímavejšieho z mladej svetovej divadelnej scény za posledné dva roky. V medzinárodnej súťažnej prehliadke Istropolitana Projekt 2010 sa predstaví 17 zahraničných škôl.
Okrem slovenských umelcov vystúpia študenti zo Singapuru, Indonézie, Talianska, Izraela, Ruska, Iránu, USA, Francúzska a ďalších krajín.
Takmer týždňový maratón štartuje už dnes a potrvá až do 23. júna na piatich scénach bratislavských divadiel (MDPOH, LAB, Štúdio SND, Elledanse a divadlo Astorka Korzo).
Mladí divadelníci siahali po tituloch patriacich ku známej a overenej klasike, ale aj po najnovších trendoch súčasnej dramatiky. Popri Gogoľovej Ženbe, ktorou sa predstaví najznámejšia moskovská škola GITIS, uvidíme Ionescovu hru v podaní Francúzov či Moliérovho Tartuffa v podaní pražskej AMU. Súčasnú ruskú drámu Natašin sen, ktorá je príbehom o dcére prostitútky, si vybrali študenti z USA. Talianski a iránski umelci šli po pulzujúcich témach našej súčasnosti a zvolili si neľahkú tému vojny a vojnových zajatcov.
Divácky atraktívna bude iste exotická rozprávková opera o mladom bojovníkovi, ktorý chce premôcť Bieleho draka. Tú prinesie súbor zo Singapuru, ktorý okrem starobylého príbehu ponúkne aj typické kostýmy. Študenti VŠMU uvedú Tolstého Živú mŕtvolu, v ktorej sa herecky aj koncepčne novým spôsobom ujali "starej" predlohy.
Medzinárodná porota na záver udelí cenu za najlepšiu inscenáciu, herecký výkon a najzaujímavejší divadelný počin.
Festival prinesie aj niekoľko zaujímavých seminárov, workshopov a diskusií. V rámci Off programu bude každý večer po poslednom predstavení záverečná párty v Cvernovke.